“Сонгуулийн хороодод төсөв хуваарилах,

зарцуулах, түүнд хяналт тавих,

тайлан гаргах тухай журам” батлах тухай

Сонгуулийн тухай хуулийн 32 дугаар зүйлийн 32.1.6 дахь заалт, 34 дүгээр зүйлийн 34.1.6 дахь заалт, 37 дугаар зүйлийн 37.1.7 дахь заалт, Сонгуулийн төв байгууллагын тухай хуулийн 7 дугаар зүйлийн 7.1.5 дахь заалт, 12 дугаар зүйлийн 12.3 дахь хэсэг, 13 дугаар зүйлийн 13.1.2 дахь заалтыг тус тус үндэслэн Сонгуулийн Ерөнхий Хорооноос ТОГТООХ нь:

1. “Сонгуулийн хороодод төсөв хуваарилах, зарцуулах, түүнд хяналт тавих, тайлан гаргах тухай журам”-ыг 1 дүгээр хавсралтаар, “........................... аймаг, нийслэлийн сонгуулийн хороо /гадаад улсад байгаа иргэдийн санал авах ажлыг зохион байгуулах төв комисс/-ны сонгуулийн зардлын нэгдсэн тайлан”-гийн маягтыг 2 дугаар хавсралтаар, “........................... аймаг, нийслэлийн .............................сум, дүүргийн сонгуулийн хороо /салбар комисс/-ны сонгуулийн зардлын тайлан”-гийн маягтыг 3 дугаар хавсралтаар тус тус баталсугай.

2. Энэхүү журмын хэрэгжилтийг хангуулж, биелэлтэд хяналт тавьж ажиллахыг Сонгуулийн Ерөнхий Хорооны нарийн бичгийн дарга /Ц.Болдсайхан/-д даалгасугай.

3. Энэ тогтоол гарсантай холбогдуулан Сонгуулийн Ерөнхий Хорооны 2012 оны 5 дугаар сарын 22-ны өдрийн “Сонгуулийн хороодод төсөв хуваарилах, зарцуулах, түүнд хяналт тавих, тайлан гаргах тухай журам батлах тухай” 69 дүгээр тогтоол, 2013 оны 3 дугаар сарын 27-ны өдрийн “Сонгуулийн хороодод төсөв хуваарилах, зарцуулах, түүнд хяналт тавих, тайлан гаргах тухай журам батлах тухай” 10 дугаар тогтоолыг тус тус хүчингүй болсонд тооцсугай.

ДАРГА Ч.СОДНОМЦЭРЭН

НАРИЙН БИЧГИЙН ДАРГА Ц.БОЛДСАЙХАН

Сонгуулийн Ерөнхий Хорооны

2016 оны 03 дугаар сарын 2-ны өдрийн

04 дугаар тогтоолын 1 дүгээр хавсралт

**СОНГУУЛИЙН ХОРООДОД ТӨСӨВ ХУВААРИЛАХ,**

**ЗАРЦУУЛАХ, ТҮҮНД ХЯНАЛТ ТАВИХ,**

**ТАЙЛАН ГАРГАХ ТУХАЙ ЖУРАМ**

**Нэг. *Нийтлэг үндэслэл***

1.1. Монгол Улсын Их Хурлын, Ерөнхийлөгчийн болон Аймаг, нийслэл, сум, дүүргийн иргэдийн Төлөөлөгчдийн хурлын сонгуулийн батлагдсан төсвийг сонгуулийн хороодод хуваарилах, зарцуулах, түүнд хяналт тавих, тайлан гаргах үйл ажиллагааг зохицуулахад энэхүү журмын зорилго оршино.

1.2. Аймаг, нийслэлийн сонгуулийн хороо, гадаад улсад байгаа иргэдийн санал авах ажлыг зохион байгуулах төв комисс /цаашид “төв комисс” гэх/ Сонгуулийн Ерөнхий Хорооноос хуваарилсан төсвийн хөрөнгийг зориулалтын дагуу захиран зарцуулж, харьяалах сонгуулийн хороодод хуваарилан, зарцуулалтад хяналт тавьж ажиллана.

**Хоёр. *Сонгуулийн хороодод батлагдсан төсвийг хуваарилах***

2.1. Сонгуулийн Ерөнхий Хороо нь сонгуулийн батлагдсан төсвийг зохих эдийн засгийн ангилалын дагуу нутаг дэвсгэрийн хэмжээ, сонгогчийн тоо болон сум, дүүргийн сонгуулийн хороо, санал авах байр, тэдгээрт ажиллах гишүүдийн тоог харгалзан аймаг, нийслэлийн сонгуулийн хороо бүрээр хуваарилна.

2.2. Сонгуулийн Ерөнхий Хороо нь аймаг, нийслэлийн сонгуулийн хороо болон төв комисст дараах зардлыг хуваарилна:

2.2.1. сонгуулийн бичиг баримт болон техник хэрэгслийг сум, дүүргийн сонгуулийн хороо, санал авах байранд хүргэх, буцаан татах, тээвэрлэх зардал;

2.2.2. тогтоол, протокол, албан бичгийн хэвлэмэл хуудас, маягт хэвлүүлэх зардал;

2.2.3. сонгуулийн автоматжуулсан систем ашиглахтай холбоотой гарах зардал;

2.2.4. дүн мэдээ дамжуулах зардал;

2.2.5. санал авах байр бэлтгэх, тохижуулах зардал;

2.2.6. сонгуулийн байгууллагын ажилтан, мэдээллийн технологийн багийн гишүүн, даамал, нөөц даамлын сонгууль зохион байгуулахтай холбогдсон сургалтын зардал;

2.2.7. сонгуулийн байгууллагын ажилтан болон мэдээллийн технологийн багийн гишүүн, даамал, нөөц даамлын тухайн сонгуулийн байгууллагад ажилласан хугацааны мөнгөн урамшуулал, хоолны зардал;

2.2.8. бичиг хэргийн зардал;

2.2.9. шуудан, холбооны зардал;

2.2.10. унааны зардал;

2.2.11. албан томилолтын зардал;

2.3. Аймаг, нийслэлийн сонгуулийн хороо, төв комисс Сонгуулийн Ерөнхий Хорооноос өгсөн зөвлөмж, аргачлалын дагуу сум, дүүргийн сонгуулийн хороо, салбар комисст дараах зардлыг хуваарилна:

2.3.1. санал авах байр бэлтгэх, тохижуулах зардал;

2.3.2. бичиг хэргийн зардал;

2.3.3. шуудан холбооны зардал;

2.3.4. унааны зардал;

2.3.5. албан томилолтын зардал;

2.3.6. сонгуулийн байгууллагын ажилтан болон даамал, нөөц даамлын тухайн сонгуулийн байгууллагад ажилласан хугацааны мөнгөн урамшуулал, хоолны зардал;

**Гурав. *Сонгуулийн зардлын зарцуулалт, түүнд хяналт тавих***

3.1. Аймаг, нийслэл, сум, дүүргийн сонгуулийн хороо болон төв комисс, салбар комиссын дарга нь тухайн сонгуулийн хорооны зардлын дансны 1 дүгээр гарын үсгийг, томилогдсон нягтлан бодогч нь 2 дугаар гарын үсгийг зурж, энэ журмын 2.2, 2.3 дахь хэсэгт заасан хуваарилсан төсвийг зохих эдийн засгийн ангиллын дагуу захиран зарцуулна.

3.2. Сонгуулийн хороод нь хуваарилсан зардлыг эдийн засгийн ангилал хооронд гүйлгэхгүй бөгөөд шаардлагатай бол дээд шатны сонгуулийн байгууллагад албан ёсоор хүсэлт тавьж шийдвэрлүүлнэ.

3.3. Сонгуулийн санал хураалт явагдсан өдрөөс хойш 30 хоногийн дотор сонгуулийн зардлын үлдэгдлийг Сонгуулийн Ерөнхий Хорооны дансанд эргүүлэн төвлөрүүлнэ.

3.4. Сонгуулийн Ерөнхий Хороо нь аймаг, нийслэлийн сонгуулийн хороо болон төв комиссын сонгуулийн зардлын зарцуулалтанд, аймаг, нийслэлийн сонгуулийн хороо нь сум, дүүргийн сонгуулийн хорооны, төв комисс нь салбар комиссын сонгуулийн зардлын зарцуулалтанд тус тус хяналт тавина.

3.5. Сонгуулийн Ерөнхий Хороо нь сонгуулийн хороодын зардлын дансыг Сангийн яамны Төрийн сангийн газарт нээлгэн, сонгууль дууссаны дараа зохих журмын дагуу хаалгана.

3.6. Төрийн сангийн газарт нээлгэсэн сонгуулийн хорооны зардлын дансыг зөвхөн Улсын Их Хурлын болон Монгол Улсын Ерөнхийлөгчийн, орон нутгийн ээлжит сонгуулийг зохион байгуулах үйл ажиллагаанд ашиглах бөгөөд орон нутгийн хурлын дахин, нөхөн, ээлжит бус сонгууль болон бусад үйл ажиллагаанд ашиглахыг хориглоно.

3.7. Аймаг, нийслэл, сум, дүүргийн сонгуулийн хороо болон төв комисс нь орон нутгийн төрийн сан болон арилжааны банкинд данс нээлгэхийг хориглоно.

**Дөрөв*. Сонгуулийн зардлын бүртгэл хөтлөх,***

***гүйцэтгэлийн тайлан гаргах***

4.1. Сонгуулийн зардлын дансны орлого, зарлагын гүйлгээнд холбогдох анхан шатны баримтуудыг зохих ёсоор бүрдүүлэн хадгалж, бүртгэлийг Нягтлан бодох бүртгэлийн тухай хуульд заасны дагуу хөтөлнө.

4.2. Аймаг, нийслэлийн сонгуулийн хороо болон төв комиссын сонгуулийн зардлын тайлан дараах хэсгээс бүрдэнэ:

4.2.1. сонгуулийн зардлын тайлан өгөх тухай албан бичиг;

4.2.2. тайлангийн товч танилцуулга, тодруулга;

4.2.3. Аймаг, нийслэлийн сонгуулийн хорооны зардлын гүйцэтгэлийн нэгдсэн тайлан;

4.2.4. аудитын дүгнэлт /аймаг, нийслэлийн аудитын газраар гаргуулна/

4.2.5. дансны орлого, зарлага, хяналтын хуулга

4.2.6. дансны үлдэгдлийн баталгаа

4.2.7. санхүүгийн баримтыг архивт хүлээлгэж өгсөн тухай акт бичиг /аймаг, нийслэлийн Иргэдийн Төлөөлөгчдийн Хурлын архивт/.

4.3. Сум, дүүргийн сонгуулийн хороо болон салбар комиссын сонгуулийн зардлын тайлан дараах хэсгээс бүрдэнэ:

4.3.1. сонгуулийн зардлын тайлан өгөх тухай албан бичиг;

4.3.2. тайлангийн товч танилцуулга, тодруулга;

4.3.3. сонгуулийн зардлын гүйцэтгэлийн тайлан;

4.3.4. санхүүгийн анхан шатны баримтууд /хүлээлгэн өгсөн акт/

4.4. Сум, дүүргийн сонгуулийн хорооны болон салбар комиссын дарга, нарийн бичгийн дарга нар 4.3-т заасан тайланг сонгуулийн санал хураалт дууссан өдрөөс хойш 3 хоногийн дотор гарган аймаг, нийслэлийн сонгуулийн хороо болон төв комисст, аймаг, нийслэлийн сонгуулийн хороо болон төв комиссын дарга, нягтлан бодогч нар энэ журмын 4.3-т заасан тайланг нэгтгэн 4.2-т заасны дагуу нэгдсэн тайланг сонгуулийн санал хураалт дууссан өдрөөс хойш 30 хоногийн дотор гаргаж Сонгуулийн Ерөнхий Хороонд тус тус хүлээлгэж өгнө.

4.5. Аймаг, нийслэлийн сонгуулийн хорооны нэгдсэн тайланг аймаг, нийслэлийн аудитын байгууллагаар хянуулан дүгнэлт гаргуулсан байна.

4.6. Аймаг, нийслэлийн сонгуулийн хорооны нягтлан бодогч сум, дүүргийн сонгуулийн хорооноос ирүүлсэн санхүүгийн анхан шатны баримтыг шалган, акт үйлдэн хүлээн авч, аймаг, нийслэлийн сонгуулийн хорооны санхүүгийн анхан шатны баримтын хамт архивын нэгж болгон аймаг, нийслэлийн Иргэдийн Төлөөлөгчдийн Хурлын архивт албан ёсоор хүлээлгэн өгнө.

4.7. Төв комиссын нягтлан бодогч салбар комиссоос ирүүлсэн санхүүгийн анхан шатны баримтыг шалган, акт үйлдэн хүлээн авч төв комиссын анхан шатны баримтын хамт архивын нэгж болгон Сонгуулийн Ерөнхий Хороонд албан ёсоор хүлээлгэн өгнө.

# Тав. *Зардлын тайланг хянах*

5.1.Сонгуулийн Ерөнхий Хороо нь сонгуулийн зардлын тайланг аймаг, нийслэлийн сонгуулийн хороо, төв комисс тус бүрээр хянан хүлээн авч нэгтгэн сонгуулийн зардлын гүйцэтгэлийн нэгдсэн тайлан гаргана.

5.2. Сонгуулийн Ерөнхий Хороо аймаг, нийслэлийн сонгуулийн хорооны тайланг хянан үзэх зорилгоор иргэн, хуулийн этгээд, банк, аудитын байгууллагаас баримт, тодруулгыг гаргуулан авч болно.

5.3. Шаардлагатай гэж үзвэл Сонгуулийн Ерөнхий Хороо нь аймаг, нийслэл, сум, дүүргийн сонгуулийн хороо, төв болон салбар комиссын зардлын гүйцэтгэл, тайланг төрийн аудитын байгууллагаар шалгуулж, дүгнэлт гаргуулж болно.

**Зургаа. *Хариуцлага***

6.1.Сонгуулийн тухай хууль тогтоомж болон энэ журамд заасныг зөрчвөл холбогдох хууль тогтоомжид заасан хариуцлага хүлээлгэнэ.

---оОо---

Сонгуулийн Ерөнхий Хорооны

2016 оны 03 дугаар сарын 2-ны өдрийн

04 дугаар тогтоолын 2 дугаар хавсралт

**........................... АЙМАГ, НИЙСЛЭЛИЙН СОНГУУЛИЙН ХОРОО**

**/ГАДААД УЛСАД БАЙГАА ИРГЭДИЙН САНАЛ АВАХ АЖЛЫГ**

**ЗОХИОН БАЙГУУЛАХ ТӨВ КОМИСС/-НЫ**

**СОНГУУЛИЙН ЗАРДЛЫН НЭГДСЭН ТАЙЛАН**

Тайлан гаргасан огноо:

|  |  |  |  |  |
| --- | --- | --- | --- | --- |
| № | Зардлын нэр | Төсөв | Гүйцэтгэл | Үлдэгдэл |
| 1 | Сонгуулийн бичиг баримт болон техник хэрэгслийг сум, дүүргийн сонгуулийн хороо, санал авах байранд хүргэх, буцаан татах, тээвэрлэх зардал |  |  |  |
| 2 | Тогтоол, протокол, албан бичгийн хэвлэмэл хуудас, маягт хэвлүүлэх зардал |  |  |  |
| 3 | Сонгуулийн автоматжуулсан систем ашиглахтай холбоотой гарах зардал |  |  |  |
| 4 | Дүн мэдээ дамжуулах зардал |  |  |  |
| 5 | Санал авах байр бэлтгэх, тохижуулах зардал |  |  |  |
| 6 | Сургалтын зардал |  |  |  |
| 7 | Сонгуулийн байгууллагын ажилтан болон мэдээллийн технологийн багийн гишүүн, даамал, нөөц даамлын тухайн сонгуулийн байгууллагад ажилласан хугацааны мөнгөн урамшуулал, хоолны зардал |  |  |  |
| 8 | Бичиг хэргийн зардал |  |  |  |
| 9 | Шуудан, холбооны зардал |  |  |  |
| 10 | Унааны зардал |  |  |  |
| 11 | Албан томилолтын зардал |  |  |  |
| **ДҮН** | |  |  |  |

Жич: Зардлын гүйцэтгэлийн тайлангийн үзүүлэлтийг дотор нь нарийвчлан задалж болно.

ТАЙЛАН ГАРГАСАН:

Аймаг, нийслэлийн сонгуулийн хороо

/төв комисс/-ны дарга ............................................ /..................................../

Тэмдэг

Нягтлан бодогч ........................................... /..................................../

Сонгуулийн Ерөнхий Хорооны

2016 оны 03 дугаар сарын 2-ны өдрийн

04 дугаар тогтоолын 3 дугаар хавсралт

**........................... АЙМАГ, НИЙСЛЭЛИЙН**

**.............................СУМ, ДҮҮРГИЙН СОНГУУЛИЙН ХОРОО**

**/САЛБАР КОМИСС/-НЫ СОНГУУЛИЙН ЗАРДЛЫН ТАЙЛАН**

Тайлан гаргасан огноо:

|  |  |  |  |  |
| --- | --- | --- | --- | --- |
| № | Зардлын нэр | Төсөв | Гүйцэтгэл | Үлдэгдэл |
| 1 | Санал авах байр бэлтгэх, тохижуулах зардал |  |  |  |
| 2 | Бичиг хэргийн зардал |  |  |  |
| 3 | Шуудан холбооны зардал |  |  |  |
| 4 | Унааны зардал |  |  |  |
| 5 | Албан томилолтын зардал |  |  |  |
| 6 | Сонгуулийн байгууллагын ажилтан болон даамал, нөөц даамлын тухайн сонгуулийн байгууллагад ажилласан хугацааны мөнгөн урамшуулал, хоолны зардал |  |  |  |
| **ДҮН** | |  |  |  |

Жич: Зардлын гүйцэтгэлийн тайлангийн үзүүлэлтийг дотор нь нарийвчлан задалж болно.

ТАЙЛАН ГАРГАСАН:

Сум, дүүргийн сонгуулийн хороо

/салбар комисс/-ны дарга ............................................ /..................................../

Тэмдэг

Нарийн бичгийн дарга ............................................ /..................................../